एक माह बाद भी नहीं चेता विभाग, चालक परेशान
कस्बामुख्यालय से पांच किलोमीटर दूर स्थित किशनपुरा के साथ पार्वती नदी पर बनी रपट जगह-जगह जर्जर टूट जाने से वाहन चालकों को राहगीरों को निकलने में परेशानी हो रही है। ग्राम पंचायत जलवाडा क्षेत्र के किशनपुरा स्थित पार्वती नदी पर बनी रपट जगह-जगह टूट जाने से लक्जरी कारों, दोपहिया वाहनों तथा राहगीरों को निकलने में समस्या रही है।
किशनपुरा ग्रामवासियों का कहना है कि जलवाडा सरपंच से रपट दुरस्त करवाने के लिए कई बार अवगत भी करा दिया गया है। ऐसे में किशनपुरा निवासी पटेल मांगीलाल गुर्जर, भगवान गुर्जर, सत्यनारायण गुर्जर, धन्नलाल गुर्जर, हरलाल सहरिया, रामप्रसाद सहरिया सहित कई लोगों ने बताया कि इस रपट से क्षेत्र के दो दर्जन गांवों के लोगों का आना जाना होता है। अटरू कृषि उपज मंडी में जिंस को ले जाते समय ट्रैक्टरों में लोड होने से इस रपट पर कई प्रकार की समस्या होती है। कुछ दिन पूर्व जलवाडा से किशनपुरा तक सड़क निर्माण का कार्य चल रहा है। इस ठेकेदार की ओर से वाहनों को निकलने के लिए मिटटी डलवा दी गई है, जिससे वाहन निकलने लगे है। इन्होंने बताया कि बरसात से पूर्व इस रपट का दुरस्ती करण नहीं हुआ तो नदी में पानी आने के साथ ही टूट जाएगी।
जलवाड़ा सरपंच विष्णु गुप्ता ने बताया कि रपट का दुरुस्तीकरण करवाने के लिए प्रयास किए जा रहे हैं। प्लान बनाकर पंचायत समिति को भिजवा दिया गया है। सचिव अर्जुन नागर ने बताया कि पूरक प्लान में जोडकर पंचायत समिति भिजवा दिया गया है, जिसकी प्रशासनिक स्वीकृति भी निकाल दी गई है। उधर, विकास अधिकारी घनश्याम शर्मा ने बताया कि जेईएन को तकनीकी स्टेटमेंट बनाने के लिए आदेशित कर दिया गया है। जेईएन तूहीराम शर्मा ने बताया कि इससे संबंधित फाइल मेरे पास गई है, शीघ्र ही काम चालू करवा दिया जाएगा।
hin_Deva hin_Deva hin_Deva hin_Deva